Fra det døde hus
Fra det døde hus er en opera i tre akter af Leoš Janáček med libretto af komponisten efter Fjodor Dostojevskijs fangelejrskildring Det døde hus (1860, dansk Optegnelser fra det døde Hus, 1888).
Operaen er Janáčeks sidste og blev komponeret i tidsrummet 1927-28, men da komponisten døde, inden orkestreringen var færdig, fuldførte hans elever Bretisla Bakala (1897-1957) og Oswald Chlubna (1893-1971) den. Samtidig omarbejdede de dele af værket, bl.a. slutningen, så operaen endte mere optimistisk, end den var tænkt fra Janáčeks side.
Fra det døde hus blev uropført i Brno i 1930. I 1958 blev en version, tættere på komponistens intentioner, opført i Prag takket være Janáček-specialisten Jaroslav Vogel (1894-1970). Det er denne pessimistiske version, der oftest opføres nu til dags.